अस दवैं इक दूए द मत्थे, अक्खियां, सिर, नक्क, कन्न, मूंह्....हर जगह अनसम्भ बारी प्यार लैने परैंत जिसलै थक्की हुट्टी गे तां इक दूए दे मनै दी भाशा गी समझदे होई उन्न स्कूल थवां नेईं खिसकने दी ते में उसी नेईं निक्खरने दी सगंध खाद्धी ते फी अस दोऐ जने अपने अपने कम्मै गी लग्गी पे। उन्न रुट्टी खाद्दी ते पढ़न लगी पेआ ते फ्ही ट्यूशन पढ़न गेआ उठी ते में घरै दे कम्मै-काज्जै च लग्गी पेई। पर ओह्‌दे मजबूत हत्थें दा गुज्झा-गुज्झा ऐह्‌सास, समुन्दरै आह्‌ला लेखा ओह्‌दे प्यार दा विशाल ते डूंह्‌गा दबाब मेरे इर्दं-गिर्द फिरन लगी पेआ। ओह्‌दी कुंगली बरेसै दे प्यार दा निग्घा-निग्घा ऐह्‌सास मेरे पूरे वजूद च सारा दिन समोए दा रे’आ,जेह्‌दे कन्नै में बिनां फंघ शमाना पर पुज्जिये सारा दिन दूर....उप्पर शमाना दी सतरंगी पींघा पर खुशियें दे लोआरे लैन्दी रे’ई अजें साढ़े इस निर्मल प्यार दा खात्मा नेहा होआ। संञ होई ते फ्ही रात।